**Rūdiškių gimnazija, 2019 m.**

Atsiverčiame 2019-ų metų Rūdiškių gimnazijos metraštį. Direktorės Jelenos Ignatovič teigimu, šie metai gimnazijoje – atvirų durų metai: sausio 18 d. paminėtas gimnazijos 10-metis tarytum įsuko 2019-ųjų įvykių ir renginių kaleidoskopą, kuris nesustojo visus metus. Metų motyvu galėtų būti minėjime direktorės pasakyti žodžiai: „Gimnazijos jubiliejų pasitinkame puikiai nusiteikę: mūsų gimnazijos vardas minimas tarp geriausiųjų rajone, mes nuolat rūpinamės ugdymo kokybe, čia dirba puikiai savo darbą išmanantys specialistai, čia vyksta daugybė renginių, projektų, akcijų, jaunimo iniciatyvų, kurių tikslas – padėti mokiniams pažinti save, atrasti savo vietą pasaulyje, būti atsakingais Lietuvos piliečiais, gerais žmonėmis.“

Jau vasario pradžioje šimtadienis ir mokyklos absolventų susitikimas sukvietė pilną salę svečių, o Vasario 16-osios renginyje sulaukėme Trakų r. merės Editos Rudelienės, kuri apdovanojo Rūdiškių gimnazijos mokinių komandas, aktyviai dalyvavusias akcijoje „Pilietiškumo keliu“. Kovo mėn. plačiai atvertos durys naujam mokinių tarybos, vadovaujamos II a kl. mokinės Akvilės Zalieckaitės, inicijuotam ir laimėtam projektui „Pelėdos“, gimnazijoje subūrusiam 5-ių rajono mokyklų mokinius – apie 50 dalyvių. Kovo 16 d., minėdami lietuvių kalbos dienas, į svečius pasikvietėme Dalės Žalpienės vadovaujamą Rūdiškių kultūros centro folkloro ansamblį „Diemedis“, kuris pristatė naują programą „Tapatybės kodas – kalba“. Mėnesio pabaigoje atvėrėme gimnazijos duris Lietuvos pradinių klasių matematikos rajoninei olimpiadai: dalyvavo 22 mažieji matematikai iš 6 mokyklų.

Balandžio mėnesį įvyko pirmieji mokytojos Ninos Mickevičienės inicijuoti susitikimai ir netradicinės pamokos su savanoriu iš Austrijos, projekto „Kalbamės apie holokaustą mokykloje“ vadovu Theo Krausz. Taip pat balandį gimnazijoje startavo projekto „Padrąsinti. Įkvėpti. Palaikyti“, kuruojamo mokytojos Zitos Bartkevičienės, susitikimai su žinomais, daug nuveikusiais Lietuvos žmonėmis – kariuomenės kapitone Greta Žiliūte, renginių organizatoriumi Jogaila Morkūnu, IT bendrovės personalo vadovu, „Misija Sibiras 2019“ dalyviu Marijumi Štiliniu, iliuzonistu Roku Bernatoniu.

Visus metus kiekvieną penktadienį gimnazijoje atvertos sporto salės durys – mokytoja Džiuljeta Slavinskienė nepavargsta organizuoti „Veiksmo penktadienių“, kuriuose esami ir buvę gimnazistai žaidžia tinklinį, krepšinį. Nuo gegužės mėnesio penktadieniais sportuojama ir pagal mokinių tarybos inicijuoto rajoninio projekto „Čiotkai“ renginių planą. Vasarą gimnazijoje taip pat vyko šio projekto veiklos – rinkosi Trakų rajono jaunimas, diskutavo, vyko krepšinio ir teniso varžybos.

Rugsėjį gimnazijoje vyresniųjų klasių gimnazistams buvo rodomas kultūrinių projektų asociacijos Street Art interaktyvus spektaklis, režisuojamas Sigitos Pikturnaitės, „8 minutės“, po jo diskutuojama su „Jaunimo linijos“ savanore Julija Neiene. Taip pat jau pirmą naujų mokslo metų mėnesį 4-os pradinės klasės sulaukė svečių iš Lentvario pradinės mokyklos. Pradinukai svečius sutiko puikiai pasiruošę: organizavo ir vedė ekskursiją po Rūdiškes, „Turistų kepyklėlėje“ visi kartu kepė meduolius, dalyvavo viktorinoje.

Spalio 30 d. Rūdiškių gimnazijoje įvyko respublikinė metodinė-praktinė konferencija „Šiuolaikinės mokyklos iššūkiai ugdytiniams ir ugdytojams“, skirta šiuolaikinės mokyklos aktualijoms aptarti, pasidalyti idėjomis, patirtimi ir praktinėmis įžvalgomis. Konferencijos dalyviai – per 100 Lietuvos bendrojo ugdymo mokyklų mokytojų, ikimokyklinio ugdymo pedagogų, socialinių pedagogų ir švietimo pagalbos specialistų. Konferencijoje pranešimus skaitė Vilniaus universiteto profesorė Vilija Targamadzė, socialinės politikos ekspertė Gabrielė Tervidytė, mūsų gimnazijos mokytoja Zita Bartkevičienė. Grupėse patirtimi pasidalijo 30 lektorių iš Vilniaus miesto ir rajono, Marijampolės, Šalčininkų ir Trakų rajonų, iš jų 9 – Rūdiškių gimnazijos mokytojai.

Lapkričio pradžioje mokytojos Ninos Mickevičienės kvietimu gimnazijoje apsilankė JAV ambasados Lietuvoje diplomatė Catherine Cullinan, kuri IV kl. gimnazistams vedė pamoką apie amerikiečių papročius ir šventes, organizavo viktoriną. Mėnesio viduryje gimnazijoje rinkosi Trakų r. septintų klasių mokiniai – čia vyko raiškiojo skaitymo konkursas anglų kalba *Poetry Recitation Contest – 2019*. Konkurso vertintojams vadovauti atvyko JAV ambasados Lietuvoje kultūros atašė Meghan Luckett.

Gimnazija visus metus aktyviai naudojosi kultūros paso edukacinių programų pasiūla, klasės vyko į spektaklius, ekskursijas, parodas. Tačiau gruodį pagal kultūros paso edukacinę programą MO muziejus atvyko pas mus į svečius – integruotą literatūros ir dailės pamoką „Spalva literatūroje ir dailėje“ 5 a kl. vedė MO muziejaus edukatorės Jurgita Zigmantė ir Ilona Ežerinytė. Metams baigiantis sulaukėme ir VšĮ Krizinio nėštumo centro lektorių komandos, kuri organizavo interaktyvią paskaitą vyresniųjų klasių gimnazistams „Žmogaus gyvybės kultūra. Gyvybės vystymasis iki gimimo, neplanuotas nėštumas, išeitys bei pasekmės“.

Puiku būti atviriems ir svetingiems, tačiau ir patiems reikia plačiau apsidairyti, daugiau pamatyti, tuo labiau kad gimnazijos prioritetai skatina gerinti mokymosi rezultatus ieškant pamokų veiklos įvairovės. Tad vis daugiau pamokų vyksta ne klasėje, o muziejuose, teatruose, patiems tyrinėjant pasirinktus objektus, dalyvaujant akcijose, projektuose, paskaitose, bendradarbiaujant su bibliotekomis, ambasadomis, kitomis mokyklomis, įstaigomis.

Turbūt simboliška, kad 2019-uosius pradėjome edukacine išvyka į aukščiausią šalies statinį – Vilniaus televizijos bokštą. Išvyką pradinukai skyrė Laisvės gynėjų atminimui pagerbti. Vasario pradžioje abiturientai vyko į 17-ąją tarptautinę mokymosi, žinių ir karjeros planavimo parodą „Studijos 2019“ LITEXPO. Šiemet parodos šūkis: „Žinai, kas esi. Sužinok, kuo būsi!“ Netrukus apsilankyta ir knygų mugėje. Atskirai reikia paminėti Rūdiškių gimnazistų ir mokytojų meilę teatrui – kitaip nepavadinsi. Kiek tik leidžia galimybės, kasmet apsilankoma naujausiuose ir įdomiausiuose spektakliuose. Ne išimtis ir 2019-ieji: žiūrėjome „Doriano Grėjaus portretą“, Keistuolių teatro premjerą „Apie nieką“, „Labaiteatro“ spektaklį „Įsilaužėlis“, pradinių klasių mokiniai tradiciškai šventė teatro dieną „Lėlės“ teatre.

Dalyvavimas OLWEUS programoje ir OLWEUS mokyklos vardo suteikimas š. m. rugsėjo 2 d. įpareigoja gimnaziją plačiau domėtis socialinėmis problemomis. Todėl šiemet gimnazijos administracija paskatino klases nuvykti į VšĮ Valakupių reabilitacijos centrą, Lietuvos aklųjų biblioteką, Trakų neįgaliųjų užimtumo centrą. Kaip kitokio, atstumtojo, priešo etiketė atveda iki holokausto ir genocido, tyrinėjo Valstybinio Vilniaus Gaono žydų muziejaus padaliniuose – Tolerancijos centre ir Žydų kultūros ir informacijos centre – apsilankę 8 a kl. mokiniai. Minėdami Lietuvos žydų genocido aukų dieną ir Vilniaus geto likvidavimo 76-ąsias metines, Rūdiškių gimnazistai žygiavo „Atminties keliu“. Neformalaus švietimo programą „Mes – veiklūs“ pasirinkę mokiniai gilino tolerancijos sąvokos supratimą pamokoje-ekskursijoje „LDK sostinė Vilnius – Rytų Europos tolerancijos centras“.

Aktyvūs ir pilietiški vyresniųjų klasių gimnazistai su istorijos mokytojais dalyvavo 1863-1864 m. sukilimo vadų Zigmanto Sierakausko ir Konstantino Kalinausko bei dar 18 sukilimo dalyvių valstybinėse laidotuvėse, apsilankė Lietuvos nacionalinio muziejaus parodoje „Pažadinti: Gedimino kalne rastų sukilėlių istorija“. III a kl. mokiniai Lietuvos literatūros ir istorijos mokėsi Valdovų rūmuose atidarytoje tarptautinėje parodoje „Radvilos. Kunigaikščių istorija ir paveldas“. Integruotos lietuvių literatūros, dailės ir istorijos pamokos vyko MO muziejuje, parodoje „Rūšių atsiradimas. 90-ųjų DNR“. Pradinių klasių mokiniai lankėsi Radvilų rūmų muziejuje, kur dalyvavo edukacinėje programoje „Aš – kūrėjas“. Netradicinės pamokos vyko Vilniaus planetariume ir Vilniaus Adomo Mickevičiaus vaikų bibliotekoje, Trakų Vytauto Didžiojo gimnazijos laboratorijoje ir Vilniaus zoologijos sode. Mokėsi ir mokytojai: metodinės tarybos nariai dalyvavo Onuškio Donato Malinausko gimnazijoje vykusiame išplėstiniame metodinių tarybų posėdyje, grupė mokytojų lankėsi 9-ojoje švietimo inovacijų parodoje „Mokykla 2019“, dalyvavo projekto „Išmok jaustis gerai“ nacionaliniame mokytojų žygyje, mąstymo mokyklos užsiėmimuose, supervizijose.

Žygiai, ekskursijos – mėgstama ir įdomi edukacinė, pažintinė veikla. 2019 m. aplankytas Molėtų kraštas, Anykščiai, Birštonas, Marcinkoniai, keliauta Varnikų pažintiniu taku, pabuvota Aukštadvario regioniniame parke, Anupriškėse. DofE kvalifikaciniame žygyje tyrinėtas Trakų rajonas, Skersabalė-Daugirdiškės-Maušiškės. 7-9 kl. mokiniai, paskatinti tikybos mokytojos Rasuolės Vaškevičienės, žygiavo piligriminiame žygyje su Tiberiados broliais „Šviesos kelias“. Gimnazijos pirmūnai ir aktyvūs mokiniai apdovanoti ekskursija į Taujėnų ir Pakruojo dvarus. Trys III a kl. gimnazistės dalyvavo tarptautinio projekto *Youth Inspires Politics* jaunimo susitikime Briuselyje, kur kartu su kitais dalyviais iš Lenkijos, Vokietijos, Slovakijos ir Lietuvos diskutavo apie jaunimo įsitraukimą į politinę veiklą, aplankė Lietuvos ambasadą, Europos istorijos namus.

Tuo tarpu JAV ambasados kultūros centre ir JAV ambasadorės rezidencijoje Vilniuje priimti ir pagerbti bendradarbiaujantys su ambasada mūsų gimnazijos mokiniai ir mokytoja Nina Mickevičienė. Lapkričio 21 d. LR Seime Edinburgo hercogo tarptautinių apdovanojimų programos (DofE) ceremonijoje Rūdiškių mokyklos komandai, kuruojamai mokytojų Violetos Bakšienės ir Zitos Bartkevičienės, įteikti bronzos ženkleliai. Taip pat lapkričio pabaigoje Lietuvos vaikų ir jaunimo centre įvyko baigiamasis projekto „Išjudink kitus“ renginys, kuriame dalyvavo mūsų gimnazijos mokiniai, vadovaujami mokytojo Aurimo Šarapajevo.

Tokia įvairi veikla ir nuolatinės gimnazijos bendruomenės pastangos pažinti, atrasti, tobulėti leidžia pasiekti puikių rezultatų. IV a kl. mokinė Odeta Aliukonytė (mokytoja Vita Patinskienė) tapo 3 vietos regioniniame meninio skaitymo konkurse laimėtoja. III a kl. mokinės Vakarė Petrovaitė ir Saulė Paliulytė (mokytoja Zita Bartkevičienė) – Jaunųjų filologų rajono etapo dalyvės ir nugalėtojos. Regioniniame 5-8 kl. diktanto konkurse „Rašyti taisyklingai lietuviškai – garbinga“ 5 a kl. mokinė Ula Kasperavičiūtė (mokytoja Zita Bartkevičienė) ir 6 a kl. mokinys Reigardas Kiseliovas (mokytoja Vita Patinskienė) užėmė 1 vietas, 5 a kl. mokinys Nojus Jarašius (mokytoja Zita Bartkevičienė) ir 8 a kl. mokinė Silvija Šagun (mokytoja Rima Kazlauskienė) – 2 vietas, o 7 a kl. mokinė Rugilė Andrulionytė ir 8 a kl. mokinys Martynas Aliukonis (mokytoja Loreta Masienė) – 3 vietas. Respublikiniame epistolinio rašinio konkurse 7 a kl. mokinė Augustė Lizunaitė (mokytoja Vita Patinskienė) užėmė 3 vietą. Agnė Vaitulionytė, II a kl. mokinė, respublikinėje technologijų olimpiadoje užėmė 2-ąją vietą (mokytoja Edita Vilčevskaja). Mija Solovjova, 8 a kl. mokinė, rajono technologijų olimpiados I vietos laimėtoja (mokytoja Edita Vilčevskaja). Aneta Stankevič, III c kl. mokinė, užėmė 3 vietą rajono rusų kalbos olimpiadoje (mokytoja Edita Vilčevskaja). Rajoniniame Barbaros Sidorovič poezijos meninio skaitymo konkurse III c kl. mokinė Patricija Gaišinova (mokytoja Danuta Tunevič) tapo 2 vietos laimėtoja. Rajono lietuvių kalbos olimpiadoje 2 vietas užėmė II a kl. mokinė Gabrielė Petruškevičiūtė (mokytoja Loreta Masienė) ir IV a kl. mokinė Odeta Aliukonytė (mokytoja Vita Patinskienė). Trakų r. technologijų olimpiadoje 8 a kl. mokinio Martyno Aliukonio ir abituriento Roberto Vitkausko (mokytojas Alvydas Buja) darbai buvo įvertinti 2 vieta. II a kl. mokinė Akvilė Zalieckaitė tapo respublikinio etikos konkurso „Moralinės dilemos“ I etapo nugalėtoja (mokytoja Bronė Aliukonienė). Trakų r. pradinių klasių anglų kalbos konkurse 4 a kl. mokinė Mėta Matijevskytė (mokytoja Nina Mickevičienė) užėmė 3 vietą. O rajoninio pradinių klasių meninio skaitymo konkurso nugalėtoja tapo Rūdiškių gimnazijos 1 a kl. mokinė Rusnė Ignatavičiūtė (mokytoja Jolanta Dulskienė).

Geri sporto pasiekimai. Trakų r. bendrojo lavinimo mokyklų rudens kroso varžybose 1 vietą iškovojo IV c kl. mokinė Erika Gibneris ir I a kl. mokinys Martynas Aliukonis, o Martynas Krutikovas, I a kl. mokinys, ir Modestas Jurgilevičius, II a kl. mokinys, užėmė 3 vietą (mokytojai Džiuljeta Slavinskienė ir Aurimas Šarapajevas). Trakų r. lengvosios atletikos keturkovės varžybose gimnazijos mergaičių 6-7 kl. komanda iškovojo 3 vietą (mokytoja Džiuljeta Slavinskienė). Lietuvos mokyklų mergaičių Ladygolo varžybose mūsų gimnazijos komanda iškovojo 1 vietą apskrities finale, o kvadrato žaidėjai vaikinai Trakų r. treti (mokytojas Aurimas Šarapajevas),. Neformaliojo ugdymo komanda „Gyvenu sveikai“ (vadovė Laima Sinkevičienė) tapo nugalėtoja tradiciniame Eurovaistinės kalėdiniame bėgime. Jaunieji turistai, vadovaujami mokytojos Violetos Bakšienės, tapo rajono orientacinių varžybų nugalėtojais.

2019 m. apdovanotos ir dvi Rūdiškių gimnazijos mokytojos – lituanistės Loreta Masienė ir Vita Patinskienė. Vasario 16 d. mokytojoms įteikti Kunigaikščio Vytauto Didžiojo II laipsnio medaliai. Trakų kultūros rūmuose vykusioje šventinėje ceremonijoje už švietimo naujovių diegimą ugdymo procese ir aktyvią kūrybingą pedagoginę veiklą nominuotas mokytojas apdovanojo Trakų r. merė Edita Rudelienė.

Šiais metais gimnaziją baigė 28 abiturientai, iš jų 16 siekia universitetinio išsilavinimo, 7 – aukštojo neuniversitetinio, 2 – profesinio, 3 dirba. Viena gimnazijos abiturientė Lankasterio universitete (Jungtinė Karalystė) studijuoja astrofiziką.

2019-09-01 gimnazijoje mokėsi 300 mokinių, iš jų 9 – lenkų dėstoma kalba, dirbo 40 mokytojų.

**Užverčiame dešimtąjį Rūdiškių gimnazijos metraščio puslapį.**

Loreta Masienė